《二银女祠》
元代·查居广

银冶二女祠，抚州之金溪。其家姓葛氏，无字年未笄。

羞颜不出户，宛娈守礼仪。在唐宝历岁，其父为胥吏。

官家起银场，日夜遭箠楚。勤红问父苦，玉颊啼朱雨。

父命斯易活，誓以死相许。禽兽尚知义，报父宁死心。

投身入银冶，遂化成白金。郡县惊且叹，奏名上朝端。

下诏罢炉冶，鸡犬皆平安。已经五百岁，历历人犹传。

荒祠俯流水，像设还俨然。世间尽儿女，此事谁能前？

缇萦费娥去，未有堪比伦。可比惟英皇，双魂抱烦冤。

至今湘江竹，出土含泪痕。

作者简介：（1284—1329）元道士。临川人，字广居。少入金溪望山观为道士。工诗。所交多畸人，静士，雅嗜佳山水，所历揽结奇秀，资之赋咏。有《学诗初稿》。
元诗选